Á. Biró, poslankyňa: (2007-09-13):
Je hrozné, že miešame hrušky s jablkami. Je hrozné, že hovoríme o novele zákona osvetovej činnosti, o osvete, a my sem pletiem neustále kultúrne pamiatky. Predsa existujú zákony o galériách a múzeách, existuje zákon o knižniciach, o divadlách, a my to pletieme všetko dokopy. Teraz hovoríme o osvete a osvetovej činnosti, o osvetových zariadeniach, kde je to na báze dobrovoľnosti a záujmu. To nie je kultúrna pamiatka! My si pletiem ochranu nehmotného kultúrneho dedičstva s ochranou hmotného kultúrneho dedičstva. Je z toho taký guláš, že kto sa tým nezaoberal, ten vôbec nevie, o čom teraz hovoríme. To ma strašne mrzí, a nech predkladatelia mi toto prepáčia. Mrzí ma aj to, že túto novelu predkladali naši traja kolegovia z výboru pre kultúru a médiá. Keď členovia výboru pre kultúru a médiá predkladajú návrh zákona, automaticky človek očakáva, že to bude odborne pripravená novela. Z toho, čo aj pán navrhovateľ teraz hovoril, nadobúdam dojem, presviedčal ma o tom, že neorientoval sa v týchto zákonoch, a dokonca na to, čo poukázal, že vychádzajú a motivovalo ich striktné dodržanie Dohovoru UNESCA o ochrane nehmotného kultúrneho dedičstva, mimo tohto mikrofónu sme sa dohodli, že vôbec ho „striktne“ nedodržali, možno prečítali si názov, ale obsah tohto dohovoru vôbec nie. To, čo tu odznelo, ja si myslím, že to bolo veľmi užitočné, zľava doprava sme si poukázali na to a vznikol dojem veľmi opodstatnene, že na jednej strane ide o zasahovanie do originálnych kompetencií samospráv, alebo vôbec kompetencií samospráv, koniec koncov aj ministerstvo financií, ktoré dnes je na strane koalície, konštatovalo to. A čo tie občianske práva? Ja som to povedala preto, lebo zákony, platné zákony, ktoré sú o múzeách a o galériách, ktoré hovoria o nehmotnom kultúrnom dedičstve, o tých oltároch a neviem, čo ste ešte tu všetko pospomínali, tie idú maximálne do úrovne obcí alebo len do úrovne vyšších územných celkov. A ja si neviem predstaviť, keď hovoríme o záujmovej činnosti, o osvetovej činnosti a keď niekto, fyzická osoba alebo právnická osoba, nech je to nadácia a nezisková organizácia, sa bude zaoberať festivalmi, organizovaním festivalov a keď chce zaniknúť, tak sa opýta ministerstva, že či môžem, alebo nemôžem. Nerobí to ani v prípade, teda ministerstvo dnes na základe medzinárodných dohovorov, nežiada to od právnických osôb, ktoré si založia súkromnú galériu alebo múzeum, aby pri svojom zániku si vyžiadali súhlas ministerstva alebo nejaký súhlas. A ešte k tej miestnej kultúre som chcela poznamenať to, že sme všeličo pospomínali, ja som o tom presvedčená, teda je to moje presvedčenie, že miestna kultúra, teraz myslím na osvetu a ľudovú kultúru, vtedy bude naozajstná, ak jej dovolíme zostať autonómnou, ak nebude závislá, a ja dúfam, že nie je závislá od toho, či v tej-ktorej obci existuje alebo neexistuje osvetové zariadenie s tým jedným riaditeľom, účtovníčkou a šoférom, tak ako to pán poslanec Kužma nám aj predviedol, teda povedal. Ja si myslím, počas tohto dialógu som nadobudla presvedčenie, že je to novela, ktorá sa šila rýchlou a horúcou ihlou možno na objednávku kvôli jednému prípadu. Ja sa, ešte raz chcem podčiarknuť, nebránim, aby sme aj v rámci osvetovej činnosti v súlade so štátnou kultúrnou politikou, v súlade s koncepciou a stratégiou, na ktorej začalo ministerstvo a Národné osvetové centrum pracovať, aby sme, áno, mali jednu sieť, ktorá bude plniť svoje povinnosti zo zákona č. 61/2000 Z. z. o osvetovej činnosti, teda bude poskytovať metodickú činnosť a všetku činnosť, ktorú má, ale len maximálne do úrovne regionálnych kultúrnych centier. Ďakujem. (Potlesk.)